 ORIN APALA : ORIN ÀPÀLÀBí irun ṣe súnmọ orí ní orin sí àwùjọ Yorùbá, pẹkí-pẹkí ni wọn súnmọ ara wọn. Yorùbá fẹràn orin púpọ tó fí jásí pe kò sí ìgbà, àkókò tàbí ìṣẹlẹ kan tí Yorùbá kò lè ti kọrin àyààfi ìgbà tí wọn bá ń sùn tàbí tí wọn bá ń jẹun. Bi Yorùbá ṣe fẹràn orin tó yìí, a rí pé orin wọn kò dúró sí ojú kan, bí ìdàgbàsókè ṣe ń bá àwùjọ wọn náà ni ìyípadà ń dé bá orin Yorùbá. Ní ìgbà kan rí, àwọn orin bíi rárà, olele, obitun àti bẹẹ bẹẹ lọ ni Yorùbá ń lò fún ìdárayá kí ọpọn tó sún kan orin àpàlà tí a ṣiṣẹ lórí ẹ yìí, ìgbà tí ó yá ni ayé tún sún kan juju. Lẹyìn èyí ni fújì kí ó tó wà kan tàkasúfèé tí ayé ń jó lọwọlọwọ báyìí. Gbogbo èyí fi hàn pé orin Yorùbá kò dúró sí ojú kan. Lóòótọ a kò leè fi gbogbo ẹnu sọ ọ pé àwọn orin tí a dárúkọ wọnyí ti di ohun ìgbàgbé ṣùgbọn ayé kò gbọ wọn bí i ti tẹlẹ mọ, kí ọrọ àwọn orin yìí má baà di àfìṣẹyìn tí eégún fiṣọ ni mo fi yàn láti sọrọ lórí orin àpàlà.Orin àpàlà jẹ ọkan lára àwọn orin Yorùbá ti wọn jẹ gbájúmọ ni agbègbè ẹgbá, Ìjẹbú, Ọyọ, Ọsun àti Ìgbóminà. Orin ayẹyẹ ni orin àpàlà, orin ìgbàlóde ni pẹlú. Orin àpàlà kò ní nǹkan án se pẹlú ẹsìn, òrìsà tàbí ìbọ kan tí a mọ ni ilẹ Yorùbá. Orin ìgbàfẹ ni orin àpàlà...Olóògbé Haruna Iṣọla ni a gbà pé ó dá orin àpàlà sílẹ, àjogúnbá sì ni isẹ orin jẹ fún-un nítorí pé àwọn Baba baba rẹ ti ń kọrin tẹlẹ. Olórin ní Bello tíì ṣe baba Haruna Ishola gan an bẹẹ olórin ní Egungunjọbi tíí ṣe Bàbá Bello náà sùgbọn orin tí wọn ń kọ nígbà náà kìí ṣe Àpàlà, Sẹnwẹlẹ ni orúkọ tí wọn pe orin tiwọn nígbà náà, àwọn kìí sì lu ìlù sí orin tiwọn, àdákọ orin lásán ni, kí olóògbé Haruna Ishola tó bẹrẹ sí ní lu ìlù sí orin tirẹ èyí tí ó di orin Àpàlà yìí. Bí ó tilẹ jẹ pé ìyapa ẹnu pọ lórí èyí, síbẹ ipa Olóògbé Haruna Iṣọla lórí bí orin àpàlà ṣe bẹrẹ kò mọ níwọn.Àwọn mìíran tó tún kọrin àpàlà ni Olóògbé Ayinla ọmọwura, Adegeto, àti bẹẹ bẹẹ lọ. 